“Alhamdulillah, babayia juo utangnyo,” Baru se mamacik koran, Uncu Labai lansuang basuaro. “Lah lunas Ncu?” Potong Udin Kuriak.
“Nampaknyo alun. Den raso masih banyak lai, tapi kan lah baransua. Duo sakali kanai,” jawek Uncu. “Duo kanai baa lo Ncu. Bautang apo jo Uwo?” kecek Udin.
“Indak ado sangkuik pawuiknyo jo Uwo doh Din,” jawek Uncu.
“Tu utang apo nan Uncu katoan tadi?” Udin nampak panasaran.
“Utang iko ha. Caliaklah dek Udin, lah kanai tembak baduo urang,” jawek Uncu sambia mampacaliak-an barita di Koran ‘Singgalang’ nan bajudul ‘Dua Penjambret Guru SMP Ditembak’.
“Ndeh, itu mode tampang tukang jambret guru SMP nan maningga tu mah yo Ncu?” Mak Pono lah sato pulo sambia manunjuak ka foto nan ado di bawah judul baritanyo.
“Iyo Mak. Kok diparatian, paja-paja bana baru. Indak ado bantuak urang sanga saketek juo doh, tapi tu mah karajonyo manjambret. Dek ulah inyo, maningga urang lain.
Baralah doso nan inyo tangguang,” kecek Uncu.
“Berarti iyo lai bajalan parentah Pak Kapolda tu mah yo Ncu. Rancak mah. Kok dapek tembak-i se kasadonyo,” semba Angah Piyan nan dari tadi sibuk se mamparatian konco-konconyo mangecek.
“Jadi, batue juo kecek den kapatang nyo kan. Tembak je lah. Lah muak wak mancaliak parangai wee sughang-sughang,” kato Ajo Tondeh.
“Soal maagiah tubo baa?” Potong Kudun.
“Nan itu jan lai. Rancak diagiah se hukuman sabarek-bareknyo. Karano ado duo kasalahannyo, partamo mancopet atau manjambret, nan kaduo mambuek urang lain maningga,” kecek Mak Pono.
“Tapi nan pasti, kini inyo kan lah mandapek hukuman, yaitu kanai tembak,” kato Angah.
“Iyo Ngah. Lah mulai inyo manarimo paranduak,” kato Uncu.
“Alun ka bakurang lai doh Ncu!” Semba Tan Baro.
“Apo Tan?” Tanyo Uncu.
“Tukang jambret tu alun ka bakurang lai tu doh. Ambo raso, masih banyak nan bakaliaran di daerah ko,” kato Tan Baro.
“Batua Tan. Biasonyo pareman bantuak iko banyak kalompoknyo mah. Bisa-bisa mati satu, tumbuah saribu,” kecek Kari Garejoh.
“Tamasuak Kari ciek. Hehehehehe,” potong Ajo.
“Panyakik awak jan diagiahan ka urang Jo,” hanyo itu komentar Kari.
“Nan kanai tembak tu den raso alun luluih sertifikasi lai doh Tan,” Uwo Pulin indak pulo katinggalan untuak bakomentar.
“Hahahahaha, samo lo jo guru mah Wo,” semba Mak Pono.
“Kalau inyo lah luluih sertifikasi, den raso indak ka sacapek itu tatangkoknyo doh,” sambuang Uwo.
“Mudah-mudahan bisuak samakin banyak nan tatangkok. Sudah tu jamua agak sahari di muko kantua polisi, agiah merek di dadonyo ‘Saya Penjambret’, buliah nak nyo rasai lo saketek. Bak kecek Udin kapatang, diagiah lo kasampatan ka urang-urang nan lalu di dakek tu mancekuihnyo,” kecek Kari.
Baitulah ota di palanta lapau Uwo Pulin pagi kapatang.
(eSPe St.Soeleman)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bam_Latn